สต๊อกช็อต
ลงทุนทองคํา
7 ต.ค. 2554

ลงทุนทองคํา
โดย..แฟมิลี่ โนฮาว
โนฮาว : สวัสดีครับ 
ปูกะตอย : สวัสดีจ้า นี่วันนี้ขอด่วนเลยนะ 
โนฮาว : เรื่องอะไร
ปูกะตอย : คือตอนนี้มีกองทุนรวมทองคำออกมากันมาก ถ้าคิดจะลงทุนทำยังงัย
โนฮาว : นึกว่าอะไร เอางี้ คือได้ไปอ่านบทความจาก บล.บัวหลวง มา บอกเอาไว้อย่างนี้ ปัญหาในปัจจุบันก็คือ จะเก็บออมอย่างไรให้คุ้มค่ากับเงินที่ลงทุน ถ้าเป็นคนทั่วไป ก็คงเลือกทางเลือกที่คุ้นเคยและปลอดภัย คือ การฝากเงินกับธนาคารพาณิชย์ต่างๆ หรือถ้าเป็นคนที่มีความรู้ในการลงทุนในตลาดทุน ก็อาจจะลงทุนในตลาดหลักทรัพย์ หรือซื้อกองทุนรวมต่างๆ ที่มีเสนอขายที่ธนาคารหรือตามสถาบันการเงินทั่วไป แต่ในยุคที่เงินเฟ้อเพิ่มขึ้นอย่างฉุดไม่อยู่เช่นนี้ ค่าของเงินก็ถูกลดค่าลงเรื่อยๆ
ปูกะตอย : ต่อเลย
โนฮาว : หากพูดถึงการลงทุนทางเลือกหรือการลงทุนในทองคำ มนุษย์รู้จักทองคำมา 5,000 กว่าปีแล้ว ทองคำเป็นโลหะที่มีสีทองมันวาว มีความสวยงามและคงทน ไม่หมองและไม่เป็นสนิม มีความอ่อนตัว ดัดแปลงเป็นเครื่องประดับได้ง่าย ว่ากันว่าทองคำ 2 บาท สามารถยืดเป็นเส้นลวดได้ยาวถึง 8 กิโลเมตร ตีแผ่เป็นแผ่นบางได้ถึง 100 ตารางฟุต นี่คือคุณสมบัติอันมหัศจรรย์ของทองคำ
ปูกะตอย : แล้วงัย
โนฮาว : การลงทุนทองคำมี 2 แบบ คือ การซื้อขายทองคำจริง และการซื้อขายทองคำล่วงหน้า
ปูกะตอย : แตกต่างกันยังงัย
โนฮาว : การซื้อขายทองคำจริง กับการซื้อขายทองคำล่วงหน้า มีข้อแตกต่างค่อนข้างชัดเจน การซื้อขายทองคำจริง ต้องมีการส่งมอบทองคำหรือกรรมสิทธิ์ในทองคำเมื่อเกิดการซื้อขาย แต่การซื้อขายทองคำล่วงหน้าไม่ต้องมีการส่งมอบทองคำจริง เป็นเพียงสัญญาซื้อขายล่วงหน้าเท่านั้น ข้อแรกคือ การซื้อขายทองคำล่วงหน้ามีความเสี่ยงสูงกว่าการซื้อขายทองคำจริง ผู้ที่ลงทุนซื้อขายทองคำล่วงหน้าจึงเป็นกลุ่มคนที่มีความรู้เรื่องการลงทุน และสามารถรับความเสี่ยงสูงๆ ได้ ไม่ใช่ประชาชนทั่วไป แต่ผู้ที่ซื้อทองคำจริง แม้มีความเสี่ยงจากราคาทองคำเช่นกัน แต่ก็มีความเสี่ยงในวงจำกัดตามทองคำที่ลงทุน และอย่างน้อยก็มีทองคำอยู่ในมือ เมื่อไม่อยากขายก็สามารถถือครองต่อไปได้ ผู้ที่ลงทุนในทองคำจริงส่วนใหญ่เป็นประชาชนทั่วไป ซื้อทองคำมาเก็บไว้ตามกำลังทรัพย์ที่มีอยู่ เพื่อใช้เป็นเครื่องประดับบ้าง เก็บไว้เป็นมรดกบ้าง ซื้อแล้วซื้อเก็บไม่ใช่นักลงทุนที่ซื้อขายเพื่อเก็งกำไรอย่างเดียวเหมือนตลาดทองคำล่วงหน้า
ปูกะตอย : แล้วลงทุนกองทุนรวมทองคำล่ะ
โนฮาว : กองทุนทองคำซึ่งปัจจุบันกำลังเป็นที่นิยมกันมาก ข้อดีก็คือ ขั้นต่ำของการซื้อขายเพียง 1,00010,000 บาท ไม่ต้องพะวงเรื่องการหาที่เก็บทองคำ เสี่ยงสูญหาย ไม่ต้องจ่ายต้นทุนค่าฝากเอง เลือกได้ว่าอยากลงทุนตามราคาตลาดโลก หรือตลาดทองคำในไทย หากอยากจะได้ทองคำแท่ง หรือทองรูปพรรณ ก็เอาเงินที่ขายกองทุนไปซื้อจากร้านทองทั่วไปได้ สามารถซื้อขายได้ทุกวันทำการ ซื้อขายผ่านสาขาตัวแทนขาย เช่น แบงก์ แถมตัดเงินจากบัญชีธนาคาร ไม่ต้องรอบัตรคิว และกำไรจากการซื้อขายกองทุนทองคำทั่วไปที่ไม่ใช่ RMF ได้รับยกเว้นภาษีสำหรับบุคคลธรรมดา
ปูกะตอย : ว้าว ดีจัง งั้นวันนี้ขอตัวก่อนนะ มีธุระ บ๊าย บาย